Passiġġier Malti fuq t-titjira minn Londra għal Malta tniżżel minn fuq l-ajruplan wara li nfexx ikellem ħażin u kien abbużiv fil-konfront ta’ passiġġier iswed hekk kif telgħu fuq l-ajruplan, jista’ jiżvela tvm.com.mt Il-każ seħħ il-Ħadd li għadda meta passiġġieri fuq it-titjira KM103 qalu magħna li kollox beda hekk kif iż-żewġt irġiel kienu fl-ajurport ta’ Heathrow meta l-passiġġier barrani jidher li qabeż lil Malti fil-waqt li kienu se jagħmlu ċ-check-in. Jidher li l-Malti ma setax joqgħod bi kwietu u hekk kif iż-żewġt irġiel sabu ruħhom ħdejn xulxin fis-sezzjoni tal-club class, infexx jgħolli leħnu miegħu u jkellmu ħażin. Ikkuntattjat minn tvm.com.mt , kelliem għall-Air Malta kkonferma l-inċident u qal li għall-ekwipaġġ tat-titjira dan l-atteġġjament ma kienx aċċettabbli u barra li kien qed idejjaq passiġġieri oħra, dan l-għemili seta’ kellu effetti fuq passiġġieri oħra. Il-kelliem tal-Air Malta żied jgħid li konsegwenza ta’ dan, u skont ir-responsabbiltajiet tagħhom, l-ekwipaġġ, li għandu l-prerogattiva li jieħu kull azzjoni biex jipproteġi s-saħħa u s-sigurtà tal-passiġġieri, iddeċieda li jniżżel lil dan il-passiġġier min fuq it-titjira u l-ajruplan jkompli bit-titjira lejn Malta. Mistoqsi dwar għemil ta’ din ix-xorta, il-kelliem qal li l-policy tal-Air Malta f’dawn il-każijiet ma tittollerax atteġġjamenti bħal dawn li jistgħu jkunu ta’ periklu għas-sigurtà tal-passiġġiera, kru jew l-ajruplan u sostna li l-ekwipaġġ għandu l-obbligu li jieħu kull azzjoni skont il-liġi biex jipproteġi dawn l-interessi. Huwa temm jgħid li din il-policy tagħmel parti wkoll mit-termini u kundizzjonijiet tat-trasport bl-ajru li jorbtu kull passiġġier li għandu fil-pussess tiegħu biljett tal-Air Malta. Rapport: Owen Galea